Document ID: 32006R1749

32006R1749
L 330/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1749/2006 НА КОМИСИЯТА
от 27 ноември 2006 година
за изменение на Регламент (ЕО) № 1445/95 относно правила за прилагане на режима на вносни и износни лицензии в сектора на говеждото и телешкото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), и по-специално член 33, параграф 12 от него,
като има предвид, че:
(1)
Регламент (EО) № 1445/95 на Комисията относно правила за прилагане на режима на вносни и износни лицензии в сектора на говеждото и телешкото месо и за отмяна на Регламент (EИО) № 2377/80 (2) определя условията за действие на системата за вносни и износни лицензии в сектора на говеждото и телешкото месо.
(2)
От началото на 2005 г. размерът на възстановяванията при износа в сектора на говеждото и телешкото месо е намаляван няколко пъти. Размерът на гаранцията за износни лицензии с предварително фиксиране на възстановяването обаче не е адаптиран към тази нова ситуация. Размерите на тази гаранция следва да се адаптират, за да се отчетат тези намаления, като се поддържа съотношение между размера на гаранцията и размера на възстановяването, сходно с това, което беше прилагано преди намалението на възстановяванията.
(3)
Износът в сектора на говеждото и телешкото месо намалява постоянно от 2000 г. В интерес на опростяването и ефективното управление в настоящия контекст би било целесъобразно да се преразгледат правилата за издаване на такива износни лицензии, които не трябва да бъдат издавани незабавно. В този контекст съобщенията от държавите-членки до Комисията относно заявления за износни лицензии следва да се ограничат до едно съобщение на седмица. По същия начин количествата, за които, по молба на оператора, износни лицензии могат да бъдат издавани незабавно, следва да се увеличат от 22 на 25 тона.
(4)
Регламент (EО) № 1741/2006 на Комисията (3) определя условията за предоставяне на специалното възстановяване при износ за обезкостено месо от възрастни мъжки животни от рода на едрия рогат добитък, поставени под режим митническо складиране преди износ. За да се даде възможност за безпроблемно действие на тази система, следва да се предвиди, че лицензии, подлежащи на незабавно издаване, с валидност, ограничена до пет работни дни, не позволяват достъп до режима митническо складиране преди износ, предвиден в Регламент (EО) № 1741/2006.
(5)
По същите причини следва да се предвиди, че намалението на възстановяването, предвидено в член 18, параграф 3 от Регламент (EО) № 800/1999 на Комисията от 15 април 1999 г. за установяване на общи подробни правила за прилагане на режима на възстановяванията при износ на земеделски продукти (4), когато местоназначението на говеждото и телешкото месо е променено спрямо първоначално посоченото в сертификата за износ, не се прилага към говеждото и телешкото месо, пуснати чрез тази система.
(6)
Регламент (EО) № 1445/95 следва съответно да бъде изменен.
(7)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 1445/95 се изменя, както следва:
1.
Член 9, параграф 1 се изменя, както следва:
a)
в буква a) „44 ECU“ се заменя с „26 EUR“;
б)
в буква б) „29 ECU“ се заменя с „15 EUR“;
в)
в буква в) „16 ECU“ се заменя с „9 EUR“.
2.
Член 10 се изменя, както следва:
a)
параграф 1 се заменя със следното:
„1. Заявления за износни лицензии с предварително фиксиране на възстановяването, посочени в член 8, параграф 1, могат да се подават до компетентните органи всяка седмица от понеделник до петък.
Износни лицензии се издават в срядата след седмицата, в която е подадено заявлението, при условие че Комисията не е предприела никоя от специалните мерки, посочени в параграфи 2 или 2a.
Въпреки това, лицензии, за които е подадено заявление в рамките на член 16 от Регламент (EО) № 1291/2000, се издават незабавно.
Чрез дерогация от втора алинея Комисията може, в съответствие с процедурата, предвидена в член 43, параграф 2 от Регламент (EО) № 1254/1999, да посочи ден, различен от сряда, за издаване на износни лицензии, когато не е възможно да се спази този ден.“;
б)
параграф 5 се заменя със следното:
„5. Независимо от параграф 1, лицензии по отношение на заявления за количество, което не надвишава 25 тона продукти с кодове по КН 0201 или 0202, се издават незабавно. В такива случаи, независимо от член 8, валидността на лицензиите се ограничава до 5 работни дни от датата на действителното им издаване по смисъла на член 23, параграф 2 от Регламент (EО) № 1291/2000 и както в клетка 20 от заявленията за лицензии, така и в самите лицензии се посочва поне едно от вписванията, изброени в приложение IIIa към настоящия регламент.“
3.
В член 11 се добавя следния параграф 2:
„2. Второто тире от член 18, параграф 3, буква б) от Регламент (EО) № 800/1999 на Комисията (5) не се прилага към специални възстановявания при износ, предоставени за продукти с кодове по КН 0201 30 00 91 00 и 0201 30 00 91 20 от номенклатурата на селскостопанските продукти за възстановявания при износ, установена в Регламент (EИО) № 3846/87 на Комисията (6), когато тези продукти са поставени под режим митническо складиране съгласно член 4 от Регламент (EО) № 1741/2006 на Комисията (7).
4.
В първото тире от член 13, параграф 1 думите „и четвъртък“ се заличават.
5.
Добавя се приложение IIIa, както е дадено в приложението към настоящия регламент.
6.
Приложение IV се изменя, както следва:
a)
„Получател: DG VI/D/2; Факс: (32-2) 296 60 27“ се заменя с:
„Получател: DG AGRI/D/2; Факс: (32-2) 292 17 22; e-mail: AGRI-EXP-BOVINE@ec.europa.eu“;
б)
В заглавието на част A се заличава думата „четвъртък“.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 ноември 2006 година.

Labels: 3
17